SKRIFTLIG FORESPØRGSEL E-1193/00

af Christel Fiebiger (GUE/NGL) til Kommissionen

(12. april 2000)

Om: Konkurrencefordrejning som følge af forskellige priser på landbrugsdiesel

Priserne på diesel inden for landbruget er meget forskellige inden for EU. I Frankrig ligger prisen eksempelvis på 0,40, i Nederlandene på 0,35, i Danmark på 0,31, og i Tyskland har landbrugerne siden den 1. januar 2000 måttet betale 0,61.

Mener Kommissionen, at det kan lade sig gøre at skabe lige muligheder på dette område inden for den fælles landbrugspolitik? På hvilken måde kan konkurrencefordrejningen på dette område fjernes?

Svar afgivet på Kommissionens vegne af Frederik Bolkestein

(29. maj 2000)

Priserne på landbrugsdiesel til køretøjer som traktorer og stationære maskiner varierer meget fra den ene medlemsstat til den anden. Prisforskellene har til en vis grad skattemæssige årsager og skyldes især den måde, hvorpå den enkelte medlemsstat anvender gældende skattemæssige bestemmelser i fællesskabslovgivningen.

Således har medlemsstaterne ifølge fællesskabslovgivningen, navnlig Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier(1), under artikel 8, stk. 2, litra f), mulighed for at anvende hel eller delvis afgiftsfritagelse eller afgiftslempelse for mineralolier, der under afgiftsmyndighedernes kontrol udelukkende anvendes inden for landbrug, gartneri, skovbrug og dambrug. Derfor har medlemsstaterne ret til ikke at anvende den minimumssats for punktafgiften på gasolie, der anvendes som motorbrændstof, og som er fastsat til 245 EUR pr. 1 000 liter (artikel 5, stk. 1, i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier(3)), men at anvende en sats mellem nul og 245 EUR.

Kommissionen forelagde i marts 1997 et forslag til et rådsdirektiv om omstrukturering af EF-bestemmelserne for beskatning af energiprodukter(2), primært på grund af behovet for at modernisere Fællesskabets system til beskatning af miniralolier og udvide det til at omfatte alle energiprodukter samt give Fællesskabet mulighed for at høste det fulde udbytte af det indre marked og opfylde sine miljømål.

Ifølge forslagets artikel 7 skal der anvendes en reduceret minimumsafgiftssats i hele Fællesskabet på gasolie, der anvendes som motorbrændstof i landbrug. Denne sats skulle indledningsvis være på 32 EUR pr. 1000 liter. Hvis forslaget bliver vedtaget, skulle det kunne bidrage væsentligt til en tilnærmelse af de afgiftsniveauer, der anvendes af de enkelte medlemsstater på brændstof, der anvendes inden for landbruget.

Forslaget er endnu ikke blevet vedtaget af Rådet. Kommissionen har gjort en stor indsats for at få det vedtaget og har erklæret sig villig til at undersøge kompromisforslag, som kan reducere de økonomiske konsekvenser for visse medlemsstater. Der kan være tale om at nedsætte minimumsafgiftssatserne for visse energiprodukter eller at indføre overgangsperioder eller afgiftsfritagelser eller -lempelser for energiintensive industrier.

Hvad angår moms er det, som situationen ser ud for øjeblikket (ingen tilnærmelse af afgiftssatser, talrige særordninger, alternativer, undtagelser), ikke sandsynligt, at der i nær fremtid vil kunne gøres særlige fremskridt hen imod en enkelt momssats for hele Fællesskabet. De momssatser, der anvendes for øjeblikket på diesel, der anvendes inden for landbruget, svinger mellem 12 og 25 %.

(1) EFT L 316 af 31.10.1992.

(2) EFT C 139 af 6.5.1997.

(3) EFT L 316 af 31.10.1992.